
PËR MIRATIMIN E MARRËVESHJES SË TRANSMETIMIT TË ENERGJISË ELEKTRIKE ME NR. 4168 PROT., DATË 30.12.2011 MIDIS OST SHA DHE “RUDNAP ENERGY TIRANA” SHPK

Në mbështetje të nenit 9 të ligjit nr. 9072, datë 22.5.2003 “Për sektorin e energjisë elektrike”, të ndryshuar, pikës “V” të rregullave të tregut shqiptar të energjisë, miratuar me vendimin e Bordit të Komisionerëve nr. 68, datë 23.6.2008, pikës 4.13 germa “A” pika 3, pikës 7 germa “g” të “Modelit të tregut të energjisë elektrike”, miratuar me vendimin e Këshillit të Ministrave nr. 338, datë 19.3.2008, të ndryshuar, Bordi i Komisionerëve të Entit Rregullator të Energjisë (ERE), në mbledhjen e tij të datës 24.1.2012, pasi shqyrtoi relacionin e përgatitur nga drejtoritë teknike të ERE-s dhe marrëveshjen e transmetimit të energjisë elektrike me nr. 4168 prot., datë 30.12.2011, midis OST sh.a. dhe Rudnap Energy Tirana sh.p.k.,
konstatoi se:
- Palët e kësaj kontrate OST sh.a. dhe “Rudnap Energy Tirana” sh.p.k., janë subjekte të licencuara nga ERE respektivisht me vendimin e Bordit të Komisionerëve të ERE-s, nr. 24, datë 26.3.2009 për aktivitetin e transmetimit dhe vendimin e Bordit të Komisionerëve të ERE-s, nr. 20, datë 4.3.2011 për aktivitetin e furnizuesit të kualifikuar.
- Dispozitat e kësaj kontrate janë në harmoni me “Modelin e tregut të energjisë”, miratuar me vendimin e Këshillit të Ministrave nr. 338, datë 19.3.2008, rregullat e tregut të miratuara me vendimin e Bordit të Komisionerëve nr. 68, datë 23.6.2008, të ndryshuar, si dhe me vendimin e ERE-s nr. 146, datë 7.12.2011 “Për përcaktimin e tarifës së transmetimit të energjisë elektrike nga OST sh.a., për periudhën e tretë rregullatore”.
- Modeli i tregut vendos ERE-n në cilësinë e autoritetit që ka të drejtën për të miratuar këtë natyrë kontrate.
Për gjithë sa më sipër, Bordi i Komisionerëve

	VENDOSI:

1. Miratimin e marrëveshjes së transmetimit të energjisë elektrike me nr. 4168 prot., datë 30.12.2011, midis OST sh.a. dhe “Rudnap Energy Tirana” sh.p.k., me ndryshimet si më poshtë:
Pikat 5.13 dhe 5.14 përpunohen si më poshtë:
“Pika 5.13
Në rast kur “Rudnap Energy Tirana” sh.p.k. nuk ka kontestime në lidhje me faturën, por vonon në kryerjen e pagesave ndaj OST sh.a., ajo do të paguajë një kamatëvonesë mbi vlerën e faturës siç përcaktohet në pikën 5.14.
Pika 5.14
Pas kalimit të afatit të pagesës së caktuar në pikën 5.8 të kësaj marrëveshjeje, “Rudnap Energy Tirana” sh.p.k. është e detyruar t’i paguajë OST sh.a., një kamatëvonesë të barabartë me 120% të shkallës së interesit ndërbankar të Bankës së Shqipërisë, që përcaktohet çdo tremujor, në bazë të shkallës mesatare të tremujorit paraardhës.”.
2. Ngarkohet Drejtoria Juridike dhe e Mbrojtjes së Konsumatorit për njoftimin e palëve.
Ky vendim hyn në fuqi menjëherë.
Ky vendim botohet në Fletoren Zyrtare.
	
Kryetari 
                          Sokol Ramadani
